Renny Harlin

Varhainen elämä

Renny Harlinin vanhemmat olivat Riihimäen sairaalan ylilääkäri, lääketieteen lisensiaatti Oiva Harjola (ent. Harlin) ja sairaanhoitaja Liisa Koskiluoma. Hän kirjoitti ylioppilaaksi Alppilan lukiosta keväällä 1977.
Harlin perusti jo koululaisena ensimmäisen Midnight Sun -tuotantoyhtiönsä. Hän opiskeli elokuva- ja televisioalaa Taideteollisessa Korkeakoulussa vuosina 1978–1981 jättäen opintonsa lopulta kesken. Tämän jälkeen hän elätti itsensä muun muassa mainos- ja yritysfilmien teolla.

Yhdysvalloissa

Vuonna 1984 Harlin lähti työskentelemään Los Angelesiin elokuvien jakeluyhtiön ostajaksi ja ystävystyi Markus Selinin kanssa. Yhdessä he ryhtyivät käsikirjoittamaan elokuvaa, joka vuonna 1986 sai ensi-iltansa nimellä Jäätävä polte. Pääroolissa oli tarkoitus olla Chuck Norris, mutta roolin näytteli lopulta tämän poika Mike Norris. Elokuva joutui Suomessa sensuurin kynsiin, mutta levisi Yhdysvalloissa 1 000 kopiona ja ylsi parhaimmillaan yhdeksänneksi katsotuimmaksi Yhdysvalloissa. Seurauksena Irwin Yablans tarjosi Harlinille Vankila-elokuvan käsikirjoitusta filmattavaksi pienellä budjetilla. Elokuvaa levitettiin vain 42 kopiolla, ja se on Harlinin vähiten tuottanut elokuva. Tuottaja Robert Shaye palkkasi samoihin aikoihin Harlinin ohjaamaan ensimmäisen isolla, 13 miljoonan dollarin budjetilla tuotettavan elokuvansa Painajainen Elm Streetillä 4 – Unien valtias New Line Cinemalle. Elokuvan menestys oli Painajainen Elm Streetillä -elokuvasarjan toistaiseksi paras: elokuva oli Yhdysvaltain 19. katsotuin vuonna 1988, usean viikon ajan ykkönen, ja se tuotti yksin Yhdysvalloissa yli 49 miljoonaa dollaria. 
20th Century Fox kiinnitti Harlinin ohjaamaan Alien³:n, mutta kun Harlinin näkemys elokuvan mielekkäästä sisällöstä ei vastannut yhtiön näkemystä, Harlin irtautui projektista ja sai sen sijaan ohjattavakseen kaksi elokuvaa, jotka saivat ensi-iltansa vuonna 1990. Näistä Ford Fairlane floppasi, mutta Die Hard 2 – vain kuolleen ruumiini yli menestyi ja tuotti maailmanlaajuisesti 240 miljoonaa dollaria 70 miljoonan budjetilla. Arvostelumenestykseen johti Harlinin tuottama Rambling Rose (1991), joka voitti Parhaan elokuvan palkinnon Film Independent Spirit Awards -palkintogaalassa. Harlinin silloinen naisystävä Laura Dern sai elokuvasta Oscar-ehdokkuuden Parhaasta naispääosasta.
Seuraavaksi Harlin ohjasi yhden tunnetuimmista elokuvistaan, Cliffhanger – kuilun partaalla (1993). Elokuvan pääosassa esiintyy Sylvester Stallone. Cliffhanger tuotti maailmanlaajuisesti 255 miljoonaa dollaria ja sai kolme Oscar-ehdokkuutta.
Harlinille tarjottiin hänen kertomansa mukaan ohjattavaksi James Bond -elokuvaa, ilmeisesti 007 ja kultaista silmää, mutta Harlin kieltäytyi vedoten muun muassa siihen, ettei pitänyt Timothy Daltonia sopivana pääosaan. 
Kurkunleikkaajien saaren (1995) markkinointi epäonnistui, ja lähes sadan miljoonan dollarin budjetilla tuotettu elokuva tuotti vain 18,5 miljoonan dollarin lipputulot. Harlinin seuraava ohjaustyö The Long Kiss Goodnight (1996) oli arvostelumenestys, mutta floppasi lippuluukuilla: 65 miljoonalla dollarilla tuotettu elokuva tuotti Yhdysvalloissa vain 33 miljoonaa. Deep Blue Sea (1999) menestyi hyvin, tuottaen 165 miljoonaa dollaria 60 miljoonan budjetilla. 
Harlinin seuraavan projektin oli tarkoitus olla elokuvasovitus Ray Bradburyn novellista Ukkosen jyrähdys, mutta Harlin sai potkut esitettyään liian radikaaleja muutoksia käsikirjoitukseen. Ohjaajaa vaihdettiin, mutta Harlin merkittiin yhdeksi elokuvan tuottajista. Ukkosen jyrähdykseen perustuva A Sound of Thunder (2005) floppasi sekä kriitikoiden että katsojien parissa.
Vuonna 2001 sai ensi-iltansa Driven, Sylvester Stallonen käsikirjoittama autourheiluelokuva. Harlin oli alun perin suunnitellut elokuvaa Ayrton Sennasta ja lyöttäytyi yhteen ystävänsä Stallonen kanssa, joka myös suunnitteli Formula 1 -maailmaan sijoittuvaa elokuvaa. Kun sopimusta Bernie Ecclestonen kanssa ei saatu aikaan, elokuvan sijoittuikin lopulta CART-sarjan miljööseen. Warner Bros:n rahoittama Driven jäi taloudellisesti tappiolle budjetin oltua 70 miljoonaa ja lipputulojen 54 miljoonaa dollaria. 
Harlin ohjasi vuonna 2002 elokuvan Mindhunters, joka sai ensi-iltansa pitkän jälkituotantovaiheen jälkeen vuonna 2004. Elokuva jäi taloudellisesti tappiolle, Yhdysvaltain lipputulojen jäätyä alle viiden miljoonan dollarin ja maailmanlaajuisten tulojen 21 miljoonaan dollariin budjetin oltua 27 miljoonaa. Elokuvan tiimiin Harlin liittyi Peter Howittin luovuttua elokuvan ohjaamisesta. Päärooleissa esiintyvät LL Cool J ja Val Kilmer. 
Harlinin seuraava tehtävä oli ohjata uudelleen Manaaja: Alku tuottajien oltua tyytymättömiä Paul Schraderin ohjaamaan versioon. Harlinin johdolla käsikirjoitus muokattiin uudelleen perinteisemmän kauhuelokuvan suuntaan, ja iso osa elokuvasta kuvattiin uudelleen. Schraderin versioon kului 30 miljoonaa dollaria ja Harlinin versioon noin 50 miljoonaa, ja Harlinin version lippuluukkutuotot olivat 78 miljoonaa. Elokuva nousi Yhdysvaltain katsotuimmaksi ensi-illan yhteydessä 2004, mutta ei kuitenkaan tyydyttänyt kriitikoita.
Vuonna 2006 ensi-iltansa saanut The Covenant jatkoi Harlinin perinteitä, joissa kohtuulliseen kaupalliseen menestykseen yhdistyivät arvostelijoiden moitteet. Elokuva on Rotten Tomatoesin mukaan vuosikymmenen 31. huonoin elokuva. The Covenantin budjetti oli vain 20 miljoonaa, mutta elokuva tuotti lippuluukuilla 38 miljoonaa dollaria ja DVD-myynnillä 26 miljoonaa sekä nousi ensi-iltaviikollaan katsotuimmaksi elokuvaksi Yhdysvalloissa.
Harlinin uran alamäki jatkui vuonna 2007, kun seesteisempi Cleaner ei päässyt Yhdysvalloissa lainkaan elokuvateatterilevitykseen. Elokuvan pääosaa näyttelee Harlinin luottonäyttelijä Samuel L. Jackson, ja se tehtiin arviolta 25 miljoonan dollarin budjetilla, mutta tuotti lippuluukuilla neljä miljoonaa sekä ja 7,8 miljoonaa DVD-myynnistä. 12 Rounds (2009) oli Harlinin paluu toimintaelokuviin. Elokuva teki show-painija John Cenasta elokuvatähden, ja arviolta 20 miljoonaa dollaria maksanut elokuva tuotti lippuluukuilla 18 miljoonaa ja DVD-myynnillä yhdeksän miljoonaa.
Venäjän–Georgian sotaa Georgian näkökulmasta käsittelevä Viiden päivän sota (2011) oli Harlinin uralla askel erikoiseen suuntaan. Elokuvan rahoittivat pääosin georgialaiset tahot, ja 12 miljoonalla dollarilla tuotetun elokuvan lipputulot jäivät muutamaan sataan tuhanteen. Ottaen erikoinen rahoitus huomioon elokuvalla tuskin oli normaalia kaupallista tarkoitusta. Elokuvaa nähtiin Yhdysvalloissa pienen jakeluyhtiön levityksessä muutamassa elokuvateatterissa.
Suunnitellusta Mannerheim-elokuvaprojektista Harlin jättäytyi pois toukokuussa 2011. Harlin kertoi hylänneensä useita Hollywood-tarjouksia odotettuaan Mannerheim-projektin alkamista. Hanke on ollut vireillä vuodesta 2000.
Devil’s Pass (2013) oli jälleen välityö, jonka budjettia ja tuottoa ei ole julkistettu. Vuosina 2011–2013 Harlin ohjasi myös muutamia jaksoja USA Network -kaapelitelevisiokanavan sarjoihin Burn Notice, Kovat kaulassa, Covert Affairs ja Graceland. Hän ohjasi muun muassa Burn Noticen viidennen kauden päätösjakson Fail Safe. The Legend of Hercules (2014) palautti Harlinin isoihin tuotantoihin ja hänen elokuvansa laajaan maailmanlaajuiseen jakeluun. Elokuva tuotettiin 70 miljoonalla dollarilla, ja sen tuotto lippuluukuilla on ollut jo 61 miljoonaa, vaikkakin elokuva jäi Brett Ratnerin ohjaaman Hercules-elokuvan varjoon.

Kiinassa

Harlin muutti vuonna 2014 Kiinan pääkaupunkiin Pekingiin ja on jatkanut uraansa sieltä käsin.
Harlinin 19. pitkä elokuva oli heinäkuussa 2016 ensi-iltansa saanut Skiptrace, jonka pääosassa oli Jackie Chan. Elokuva menestyi erittäin hyvin ja tuotti ensimmäisen kahden viikon aikana jo yli 100 miljoonaa euroa, elokuvan budjetin oltua 30 miljoonaa euroa.
Harlinin seuraava ohjaustyö oli kiinankielinen toimintafantasiaelokuva Legend of the Ancient Sword, joka sai ensi-iltansa vuonna 2018. Harlinin kolmas Kiinassa ohjaama elokuva on kauhuelokuva Bodies at Rest, joka sai ensi-iltansa elokuussa 2019.
Harlinin tuotantoyhtiö Extraordinary Entertainment teki kesäkuussa 2018 kolmen elokuvan sopimuksen Bollywood-elokuvastudio B4U:n kanssa. Hän ohjaa ensimmäisenä niistä Operation Wild -nimisen elokuvan, jonka on käsikirjoittanut Brian Brightly. Lisäksi Extraordinary Entertainment tuottaa televisiosarjan The Successor, joka kertoo kiinalaisesta rikollisjärjestö Triadista.

Yksityiselämä

Harlin asui aikaisemmin Los Angelesissa, mutta muutti vuonna 2014 Pekingiin Kiinaan ja seurustelee Kay Huangin kanssa, joka on häntä 35 vuotta nuorempi. Hän oli naimisissa näyttelijä Geena Davisin kanssa vuosina 1993–1998. Harlinilla on yksi lapsi (Luukas Mattison Mauritz, s. 1997) entisen assistenttinsa Tiffany Bownen kanssa (1996–1997). Hänen muita kumppaneitaan ovat olleet Laura Dern (1991), Tarja Smura (1993), Katariina Ebeling (1993–1994), Sarah Thackray (2001), Satu Vuorela (2007–2009) ja  Erika (Wunch) Marchino (2010–2015).